Ilze Vītoliņa
Ilze Vītoliņa (dzimusi 1972. gada 11. septembrī) ir latviešu animatore un viena no Latvijas vadošajām kostīmu māksliniecēm, veidojusi tērpus vairāk nekā 200 izrādēm visos Latvijas teātros. Absolvējusi J. Rozentāla Rīgas mākslas vidusskolu un Latvijas Mākslas akadēmijas Modes dizaina nodaļu. 1996. gadā pilnveidojusi prasmes Viljamsa animācijas meistardarbnīcā Ebeltofā, Dānijā, un 2000. gadā starptautiskā animācijas producentu meistardarbnīcā Baltic Media Centre Bornholmā, Dānijā. Ieguvusi maģistra grādu Modes dizainā Latvijas Mākslas akadēmijā (2003). Strādājusi kā zīmēšanas skolotāja Mazsalacas vidusskolā. Kopš 2001. gada pasniedzēja Latvijas Mākslas akadēmijas Modes dizaina nodaļā. Veidojusi kostīmus režisoru Dž. Dž. Džilindžera, Lauras Grozas, Romāna Kozaka, Igora Korņajeva, Aleksandra Morfova, Jana Vilema van den Bosa, Oļģerta Krodera, Mihaila Gruzdova, Kārļa Auškāpa, Valda Liepiņa teātra izrādēm, arī A. Leimaņa baletam Dons Kihots (2004) un jauno horeogrāfu Izstādes gleznām (Bolero...). Ilze Vītoliņa ir māksliniece vairāk nekā piecpadsmit leļļu teātra izrādēm, vairākām animācijas filmām un grāmatām. Kopš 1992. gada veidojusi modes kolekcijas.